b'\n_START_ARTICLE_\nHovedforhandling\n_START_PARAGRAPH_\nHovedforhandling betegner den del af processen i en retssag, der foreg\xc3\xa5r ved en domstol umiddelbart f\xc3\xb8r eventuelt afg\xc3\xb8relse af skyldssp\xc3\xb8rgsm\xc3\xa5l og afsigelse af dom. F\xc3\xb8r retsplejereformen i 2007 kaldtes hovedforhandlingen i Danmark for domsforhandling, men betegnelsen blev \xc3\xa6ndret s\xc3\xa5 den stemmer med, hvad hovedforhandlingen kaldes i de \xc3\xb8vrige nordiske lande.\n_START_SECTION_\nFysiske rammer\n_START_PARAGRAPH_\nI reglen foreg\xc3\xa5r hovedforhandlinger altid i en retsbygning i et s\xc3\xa6rligt lokale indrettet dertil. Dommeren eller dommerne sidder i den ene ende af lokalet, ofte p\xc3\xa5 en forh\xc3\xb8jning i gulvet. I mange lande b\xc3\xa6rer dommerne s\xc3\xa6rlige kapper, oftest sorte, og i enkelte lande desuden en s\xc3\xa6rlig paryk. Midt i retslokalet er der en vidneskranke, som vidner placeres i under afh\xc3\xb8ring. I hver side af lokalet sidder sagens parter. I Danmark er hovedreglen, at sags\xc3\xb8ger (eller anklager) sidder til venstre for dommerne (set fra dommerens vinkel) og sags\xc3\xb8gte (eller den tiltalte) til h\xc3\xb8jre. Desuden er der i retslokalet tilh\xc3\xb8rerpladser.\n_START_SECTION_\nOffentlighedens adgang\n_START_PARAGRAPH_\nEfter grundlovens \xc2\xa7 65 skal den danske retspleje i videst muligt omfang gennemf\xc3\xb8res offentligt og mundtligt. Udgangspunktet i den danske retsplejelov (\xc2\xa7 28a) er derfor ogs\xc3\xa5, at retsm\xc3\xb8der er offentlige, medmindre andet er bestemt ved lov eller i medf\xc3\xb8r af lov. Det betyder, at journalister og andre som udgangspunkt har ret til at overv\xc3\xa6re m\xc3\xb8der og referere, hvad der foreg\xc3\xa5r._NEWLINE_Retten kan bestemme, at et retsm\xc3\xb8de skal holdes for lukkede d\xc3\xb8re. Dette kan have flere begrundelser. N\xc3\xa5r retsm\xc3\xb8der holdes bag lukkede d\xc3\xb8re, betyder det at offentligheden ikke m\xc3\xa5 f\xc3\xa5 at vide, hvad der sker i retsm\xc3\xb8det. _NEWLINE_I visse tilf\xc3\xa6lde kan ogs\xc3\xa5 selve sp\xc3\xb8rgsm\xc3\xa5let om, hvorvidt retsm\xc3\xb8det skal holdes for lukkede d\xc3\xb8re, behandles uden at offentligheden har adgang. Dette kaldes popul\xc3\xa6rt for dobbelt lukkede d\xc3\xb8re.'